b'\n_START_ARTICLE_\nJuan Manuel Fangio\n_START_SECTION_\nPred Formulo 1\n_START_PARAGRAPH_\nFangio se je rodil 24. junija 1911 v argentinskem mestu Balcarcu italijanskima star\xc5\xa1ema, ki sta bila iz vasi Castiglione Messer Marino pri Chieti. Pri dvanajstih letih je pustil \xc5\xa1olo in postal vajenec tako v \xc5\xbeelezarski tovarni kot tudi v mehani\xc4\x8dni delavnici, kjer se je nau\xc4\x8dil razstaviti in sestaviti motor ter od koder izvira njegova strast do avtomobilov. Dirkati je za\xc4\x8del leta 1934, ko je obnovil Ford Model A iz leta 1929. Leta 1938 je nastopil na dirki Turismo Carretera Gran Premio Argentino, kjer sta z Manuelom Ayerzo z dirkalnikom Ford 1937 Coupe osvojila sedmo mesto. V letih 1940 in 1941 je z dirkalniki Chevrolet osvojil naslova argentinskega prvaka. Leta 1940 je zmagal na dirki Gran Premio del Norte dolgi skoraj 10.000 km od Buenos Airessa preko Andov do Lime in nazaj. Dirka je potekala dva tedna z etapami vsak dan, mehanska popravila dirkalnika so bila omejena le na dirka\xc4\x8da in sovoznika po vsaki od etap. V tistem \xc4\x8dasu je v Argentini vladalo veliko rivalstvo med Chevroletom, za katerega je dirkal Fangio, in Fordom, za katerega je dirkal Oscar Alfredo G\xc3\xa1lvez, ki pa se je \xc5\xa1\xc4\x8dasoma razvilo v veliko prijatelstvo med dirka\xc4\x8dema. Med drugo svetovno vojno je vladala gosposarska recesija, \xc5\xbee nove pnevmatike so bile zelo redke, zato je dirka\xc5\xa1ki \xc5\xa1port tudi v Argentini za\xc4\x8dasno zamrl. V tem \xc4\x8dasu je Fangio delal kot prodajalec tovornjakov in potoval iz mesta v mesto, pri svoji novi slu\xc5\xbebi pa je bil zelo uspe\xc5\xa1en, ker so ljudje spo\xc5\xa1tovali njegov profesionalizem in skromnost.\n_START_SECTION_\nFormula 1\n_START_PARAGRAPH_\nJuan Manuel Fangio je v nasprotju z veliko ve\xc4\x8dino ostalih dirka\xc4\x8dev za\xc4\x8del dirkati pri razmeroma pozni starosti, zato je bil na ve\xc4\x8dini dirk Formule 1, na katerih je nastopil, najstarej\xc5\xa1i dirka\xc4\x8d. V \xc4\x8dasu njegove kariere so dirka\xc4\x8di dirkali skoraj brez za\xc5\xa1\xc4\x8dite, zato so bile smrtne nesre\xc4\x8de med dirka\xc4\x8di v tistem \xc4\x8dasu nekaj obi\xc4\x8dajnega. Njegovi najve\xc4\x8dji dirka\xc5\xa1ki rivali so bili Alberto Ascari, Giuseppe Farina in Stirling Moss.\n_START_SECTION_\nPred 1950\n_START_PARAGRAPH_\nV sezoni 1947 je nastopil na \xc5\xa1tirih ju\xc5\xbenoameri\xc5\xa1kih dirkah za Veliko nagrado, Copa Acci\xc3\xb3n de San Lorenzo, kjer je bil z dirkalnikom Ford-Chevrolet \xc5\xa1esti, Semana de Bell Ville, kjer je bil z dirkalnikom Volpi-Rickenbacker peti, Velika nagrada Montevidea, kjer je z dirkalnikom Volpi-Chevrolet odstopil, in Velika nagrada Mar del Plate, kjer je bil peti. V naslednji sezoni 1948 je v mo\xc5\xa1tvu A.C.A. z dirkalnikoma Maserati 4CL in Simca-Gordini T11 \xc5\xa1e vedno nastopal na ju\xc5\xbenoameri\xc5\xa1kih dirkah za Veliko nagrado, najbolj\xc5\xa1i rezultat je dosegel s petim mestom na dirki za Veliko nagrado Generala San Mart\xc3\xadna._NEWLINE_Zaradi dirka\xc5\xa1kih uspehov je pridobil sponzorstvo Argentinskega avtomobilskega kluba (Automovil Club Argentino) in argentinske vlade Juana Per\xc3\xb3na za dirkanje v Evropi leta 1949. Ve\xc4\x8dje uspehe na dirkah za Veliko nagrado je za\xc4\x8del dosegati prav v sezoni 1949, najprej z drugim mestom na dirki za Veliko nagrado Eve Duarte Per\xc3\xb3n, nato pa s kar petimi zaporednimi zmagami na dirkah za Veliko nagrado Generala San Mart\xc3\xadna \xc5\xa1e v mo\xc5\xa1tvu A.C.A., nato pa v mo\xc5\xa1tvu Officine Alfieri Maserati na dirkah Velika nagrada Sanrema, Grand Prix de Pau in Velika nagrada Roussillona ter v mo\xc5\xa1tvu Equipe Gordini na dirki za Veliko nagrado Marseilla. Kasneje v sezoni pa je dosegel \xc5\xa1e zmago na dirki za Veliko nagrado Albija, ponovno v tovarni\xc5\xa1kem mo\xc5\xa1tvu Maseratija. S temi rezultati je mo\xc4\x8dno pove\xc4\x8dal zanimanje zanj med mo\xc5\xa1tvi pred za\xc4\x8detkom premierne sezone svetovnega prvenstva Formule 1.\n_START_SECTION_\n1950-1951\n_START_PARAGRAPH_\nZa premierno sezono svetovnega prvenstva Formule 1, sezono 1950, se je Fangio pridru\xc5\xbeil mo\xc5\xa1tvu Alfa Romeo, kjer sta dirkala tudi Giuseppe Farina in Luigi Fagioli. Tudi zaradi manj\xc5\xa1ega \xc5\xa1tevila konkuren\xc4\x8dnih dirkalnikov po drugi svetovni vojni, se je dirkalnik Alfetta izkazal za dominantnega. Fangio je zmagal na vseh treh dirkah, ki jih je kon\xc4\x8dal, Velikih nagradah Belgije, Monaka in Francije, toda odlo\xc4\x8ditev je padla na zadnji dirki za Veliko nagrado Italije, ker je Fangio po najbolj\xc5\xa1em \xc5\xa1tartnem polo\xc5\xbeaju in najhitrej\xc5\xa1em krogu odstopil zaradi okvare menjalnika, in skupno ga je premagal Farina s tremi zmagami in \xc4\x8detrtim mestom. V sezoni 1950 je Fangio nastopil \xc5\xa1e na osmih neprvenstvenih dirkah ter dosegel \xc5\xa1tiri zmage, na dirkah Grand Prix de Pau, Velika nagrada Sanrema, Grand Prix des Nations in Velika nagrada Pescare, ter \xc5\xa1e dve drugi mesti. Tudi v naslednji sezoni 1951 je Fangio dosegel tri zmage na dirkah za Veliko nagrado \xc5\xa0vice, Francije in \xc5\xa0panije, odlo\xc4\x8ditev o naslovu je ponovno padla na zadnji dirki, toda tokrat je postal prvak Fangio s prednostjo \xc5\xa1estih to\xc4\x8dk pred Albertom Ascarijem._NEWLINE_Ker je prvenstvo Formule 1 v sezoni 1952 potekalo pod pravili Formule 2, Alfa Romeo ni mogla sodelovati s svojimi dominantnimi dirkalniki Alfetta, in se je umaknila iz \xc5\xa1porta, zaradi \xc4\x8desar se je branilec naslova Fangio zna\xc5\xa1el brez mo\xc5\xa1tva in dirkalnika za za\xc4\x8detek prvenstva. Tako je nastopil na prvi neprvenstveni dirki \xc5\xa1ele junija, ko je z dirkalnikom V16 BRM nastopil na neprvenstvenih dirkah za Veliko nagrado Albija in Ulster Trophy. Fangio se je dogovoril, da bo dan po Ulster Trophy z Maseratijem nastopil na Veliki nagradi Monze, toda ker je zamudil na letalo, se je vozil celo no\xc4\x8d iz Pariza in prispel na dirko pol ure pred \xc5\xa1tartom. Kljub veliki utrujenosti je \xc5\xa1tartal iz za\xc4\x8delja \xc5\xa1tartne vrste, toda v drugem krogu je zletel s steze, tr\xc4\x8dil v ogrado, nato pa ga je \xc5\xa1e vrglo iz dirkalnika. V hudi nesre\xc4\x8di je ob ve\xc4\x8d po\xc5\xa1kodbah utrpel tudi zlom vratu, okreval pa je preostanek leta v doma\xc4\x8di Argentini.\n_START_SECTION_\n1953-1955\n_START_PARAGRAPH_\nFangio je za\xc4\x8del leto 1953 popolnoma pripravljen z zmago na dirki Carrera Panamericana z dirkalnikom Lancia D24. V sezoni 1953 se je z Maseratijem boril proti dominantnim Ferrarijem, ter dosegel zmago na dirki za Veliko nagrado Italije in tri druga mesta, skupno pa je kon\xc4\x8dal na drugem mestu v dirka\xc5\xa1kem prvenstvu, zmagal pa je tudi na neprvenstveni dirki za Veliko nagrado Modene. V naslednji sezoni 1954 je dirkal z Maseratijem, dokler se v Formulo 1 ni vklju\xc4\x8dil Mercedes-Benz, s katerima je na osmih dirkah dosegel kar \xc5\xa1est zmag in z veliko prednostjo osvojil svoj drugi naslov prvaka. Tudi v sezoni 1955 je dirkal z dominantnim dirkalnikom W196 Monoposto, ko je bil njegov mo\xc5\xa1tveni kolega Stirling Moss, ter je s \xc5\xa1tirimi zmagi in drugim mestom na \xc5\xa1estih dirkah z lahkoto obranil naslov prvaka. Po koncu sezone se je zaradi tragi\xc4\x8dne nesre\xc4\x8de na dirki 24 ur Le Mansa, v kateri je umrlo preko osemdeset gledalcev, Mercedes umaknil iz dirka\xc5\xa1kega \xc5\xa1porta.\n_START_SECTION_\n1956-1958\n_START_PARAGRAPH_\nV sezoni 1956 je Fangio prestopil k Ferrariju, kjer je zamenjal smrtno ponesre\xc4\x8denega Ascarija. S tremi zmagami in dvema drugima mestoma na sedmih dirkah je osvojil \xc5\xa1e svoj \xc4\x8detrti naslov prvaka. Na zadnji in odlo\xc4\x8dilni dirki za naslov prvaka za Veliko nagrado Italije, je bil Fangio po okvari svojega dirkalnika \xc5\xbee v izgubljenem polo\xc5\xbeaju, toda nesebi\xc4\x8dno mu je svoj dirkalnik odstopil mo\xc5\xa1tveni kolega Peter Collins, tako da sta si razdelila to\xc4\x8dke za drugo mesto na dirki, Fangio pa je osvojil naslov prvaka tri to\xc4\x8dke pred Stirlingom Mossem. Ob tem je zmagal \xc5\xa1e na neprvenstvenih dirkah za Veliko nagrado Buenos Airesa in Veliko nagrado Sirakuz._NEWLINE_V naslednji sezoni 1957 se je vrnil k Maseratiju, kjer je dirkal z znamenitim dirkalnikom 250F, s katerim je dirkal \xc5\xbee v prvi polovici sezone 1954. Sezono je za\xc4\x8del odli\xc4\x8dno z zmagami na prvih treh dirkah sezone, nato pa je na dirki za Veliko nagrado Velike Britanije zaradi okvare motorja odstopil. Nato je pri\xc5\xa1la njegova najznamenitej\xc5\xa1a dirka za Veliko nagrado Nem\xc4\x8dije, kjer je z najbolj\xc5\xa1ega \xc5\xa1tartnega polo\xc5\xbeaja \xc5\xa1tartal slabo in padel na tretje mesto za oba Ferrarija Hawthorna in Collinsa, toda \xc5\xbee v tretjem krogu se je prebil v vodstvo. Nato je v trinajstem krogu ob prednosti pol minute zapeljal na postanek v bokse, ki se je ponesre\xc4\x8dil, in Fangio se je vrnil na stezo 50 sekund za Ferrarijema. S stalnim postavljanjem najhitrej\xc5\xa1ih krogov, kon\xc4\x8dni v dvajsetem krogu je bil kar enajst sekund hitrej\xc5\xa1i od konkurence, je le dva kroga pred koncem dirke ujel Ferrarija in ju prehitel, ter s prednostjo treh sekund zmagal in si s tem \xc5\xbee zagotovil svoj peti naslov prvaka. Ta vo\xc5\xbenja Fangia velja za eno najbolj\xc5\xa1ih v zgodovini Formule 1._NEWLINE_Po koncu sezone 1958, ko je nastopil le na dirkah za Veliko nagrado Argentine in Veliko nagrado Francije ter bil obakrat \xc4\x8detrti, se je upokojil s takrat rekordnimi petimi naslovi prvaka, med njimi \xc5\xa1tirimi zaporednimi. Na 51-ih dirkah je dosegel \xc5\xa1tiriindvajset zmag, s \xc4\x8demer ima najbolj\xc5\xa1i odstotek zmag v zgodovini Formule 1, ve\xc4\x8d kot deset let je dr\xc5\xbeal rekord za najve\xc4\x8d zmag, v kraj\xc5\xa1em obdobju pa \xc5\xa1e ve\xc4\x8d drugih rekordov. Na zadnji dirki za Veliko nagrado Francije je vodilni Mike Hawthorn \xc5\xbee za krog prehitel Fangia, toda iz spo\xc5\xa1tovanja do njega je tik pred ciljem zaviral in s tem omogo\xc4\x8dil Fangiu \xc5\xa1e zadnji petdeseti krog.\n_START_SECTION_\nKasnej\xc5\xa1e \xc5\xbeivljenje in smrt\n_START_PARAGRAPH_\nLeta 1958 so Fangia na Kubi ugrabili uporniki, toda kasneje so ga izpustili. Po koncu dirka\xc5\xa1ke kariere je bil Fangio promotor Mercedes-Benza, pogosto je bil na demonstracijskih vo\xc5\xbenjah v svojih starih dirkalnikih. Leta 1974 je postal \xc5\xa1ef Mercedes-Benza Argentine, od leta 1987 pa \xc4\x8dastni in dosmrtni predsednik dru\xc5\xbebe. V za\xc4\x8detku osemdesetih let je bil operiran na srcu, opravili so sr\xc4\x8dni obvod. Leta 1990 je bil sprejet v Mednarodno moto\xc5\xa1portno hi\xc5\xa1o slavnih. Umrl je 17. julija 1995 v Buenos Airesu v starosti 84-ih let. Pokopan je v rojstnem mestu Balcarce.\n_START_SECTION_\nZapu\xc5\xa1\xc4\x8dina\n_START_PARAGRAPH_\nNa uradni strani Formule 1 je zapisano:\xc2\xa0\xc2\xbbZa mnoge je Fangio najbolj\xc5\xa1i dirka\xc4\x8d vseh \xc4\x8dasov.\xc2\xab. Mnogi kasnej\xc5\xa1i \xc5\xa1ampioni kot so Jim Clark, Alain Prost, Ayrton Senna in Michael Schumacher, so bili primerjani s Fangiem, kljub temu, da je znano, da take primerjave niso realisti\xc4\x8dne, ker so se kvalitete potrebne za tak uspeh skozi \xc4\x8das spreminjale. Ob tem pa so se spreminjala tudi pravila, v Fangiovem \xc4\x8dasu je na primer dirka\xc4\x8d lahko dirkal v ve\xc4\x8d dirkalnikih na eni dirki._NEWLINE_Po izbolj\xc5\xa1anju dolgoletnega Fangievega rekorda petih naslovov svetovnega prvaka, ki je veljal kar petin\xc5\xa1tirideset let, je Michael Schumacher povedal:\xc2\xa0\xc2\xbbFangio je na vi\xc5\xa1jem nivoju kot vidim sebe. Njegovi dose\xc5\xbeki zelo izstopajo, tudi na\xc5\xa1i pa so zelo posebni. Zelo spo\xc5\xa1tujem njegove uspehe. Ne da se kar vzeti take osebnosti kot je bil Fangio in ga primerjati z dana\xc5\xa1njim dogajanjem v Formuli 1. Taka primerjava sploh ni mogo\xc4\x8da.\xc2\xab_NEWLINE_V Argentini velja Fangio za enega najve\xc4\x8djih \xc5\xa1portnikov svojega naroda. Pogosto ga imenujejo El Maestro, anketa med argentinskimi \xc5\xa1portnimi novinarji in komentarji ga je postavila na drugo mesto najbolj\xc5\xa1i argentinskih \xc5\xa1portnikov dvajsetega stoletja, premagal ga je le znameniti nogometa\xc5\xa1 Diego Maradona. Leta 1972 je bilo dirkali\xc5\xa1\xc4\x8de v njegovem rodnem mestu Balcarce preimenovano v Dirkali\xc5\xa1\xc4\x8de Juana Manuela Fangia. 22. novembra 1986 je bil prav tako v njegovem rodnem mestu odprt muzej Centro Tecnol\xc3\xb3gico y Cultural Museo del Automovilismo Juan Manuel Fangio._NEWLINE_Tudi Fangiev ne\xc4\x8dak Juan Manuel Fangio II je bil uspe\xc5\xa1en dirka\xc4\x8d._NEWLINE_Po svetu stoji pet Fangievih kipov, ki jih je naredil katalonski umetnik Joaquim Ros Sabat\xc3\xa9, v Puertu Maderu (Buenos Aires), Monte Carlu (Monako), Montmelu (\xc5\xa0panija), N\xc3\xbcrburgringu (Nem\xc4\x8dija) in Monzi (Italija).'